Reisverbod na Mauritius opgehefArgieffoto (Foto; M. M./Pixabay) Die reisverbod tussen Suid-Afrika en Mauritius is Vrydag opgehef. Suid-Afrikaners kan nou met gemagtigde kommersiële vlugte na Mauritius reis sonder om 15 dae buite die land in kwarantyn te bly. “Ons verwelkom die besluit deur die Mauritiaanse regering,” sê Arvind Bundhun, direkteur van die Mauritius-toerisme Promosieagentskap (MTPA). “Suid-Afrika bly ŉ prioriteitsmark vir toerisme op die eiland. Ons is verheug dat ons weer ons verhouding kan opbou ná ŉ 18 maande lange reisverbod.” Kommersiële vlugte na Mauritius hervat op 1 Oktober 2021 deur Air Mauritius, Comair South Africa, SAA en Fly Safair. Vanaf 1 Oktober 2021 sal reisigers van Suid-Afrika, wat ten volle ingeënt is, by enige hotel, oord of akkommodasie van hul keuse kan tuisgaan en vrylik op die eiland mag rondbeweeg. Reisigers wat nie ingeënt is nie, sal 14 dae kwarantyn in ŉ staatsfasiliteit moet deurbring. “Mauritius het hard gewerk om protokol te ontwikkel en te implementeer wat reisigers en burgers so veilig as moontlik kan hou teen Covid-19 en die impak van die pandemie. Reisigers kan verseker wees van die regering se toewyding tot die gesondheid en veiligheid van alle reisigers,” het Bundhun bygevoeg. “Suid-Afrikaners mis die Mauritius wat hulle ken en liefhet – van die wit strande tot die blou see en lug, ons vriendelike mense en soveel meer. Mauritius is gereed en ons sien opgewonde daarna uit om Suid-Afrikaners terug te verwelkom.” Sien ŉ volledige lys van Covid-19-protokol by www.mauritiusnow.com